送月溪范景淳謁告寧母
作者：方一夔
朝代：宋

paragraphs: 小范湖海豪，霜翮迥獨立。
詩名三十年，卷軸森戢戢。
合陪砥砮貢，昱簉鵷鷺入。
蹉跎墮網羅，取勢斜飛集。
栖栖縣博士，進退階伍什。
此來歎何晚，風詩清可挹。
東安號多士，騷墨居諫給。
餘芳襲學子，簪筆負箱笈。
先生隠講幃，淵源探軻伋。
詵詵榱桷材，大匠總收拾。
我亦箇中人，奔走緣縷粒。
識字多不多，炙竹槁無汁。
衰窮兩相值，噓呵借君濕。
親幃惻盤羞，我志已不及。
是時秋向殘，客路西風急。
寒溪月正明，歸曬舊簑笠。